b'\n_START_ARTICLE_\nIngrid Margrethe Gjerde\n_START_SECTION_\nKarriere\n_START_PARAGRAPH_\nGjerde begynte p\xc3\xa5 H\xc3\xa6rens befalskole rett etter videreg\xc3\xa5ende skole og tjenestegjorde etter befalskolen i H\xc3\xa6rens infanteri. Etter dette har hun v\xc3\xa6rt troppssjef for det som da var 3. bataljon i Harstad og troppssjef i de norske styrkene i Libanon. Hun var ogs\xc3\xa5 b\xc3\xa5de troppssjef og kompanisjef i Telemark bataljon og kompanisjef under SFOR-operasjonen i Bosnia i 1998\xe2\x80\x9399. Dette har gjort at hun var Norges f\xc3\xb8rste kvinnelige avdelingssjef i utlandet. I tillegg har hun arbeidet i H\xc3\xa6rens kompetansesenter for ledelse og i presse- og informasjonsavdelingene til Forsvarets overkommando og Forsvarsdepartementet. Gjerde har hovedfag i statsvitenskap fra Universitetet i Oslo og er uteksaminert fra U.S Army Command & General Staff College 2006 samt U.S Army War College 2013.'